《玉蝴蝶 咏梦》
清代·王璐卿

怪尔庄生何事，勾人别思，惹我离魂。十二画栏深处，依旧黄昏。

月溶溶、桃花满地，烟淡淡、柳絮盈身。正氤氲。香浮翠幕，雾锁重门。

殷勤。忽听天际，数声横笛，一曲阳春。凝望琼楼素娥，如雪乱红云。

似依稀、莺牵绣带，还缥缈、蝶绕罗裙。羡巫神。凌波来去，不动芳尘。

作者简介：王璐卿，字绣君，号仙嵋，通州人。举人马振飞室。有《锦香堂集》。